Diari Oficial de la Generalitat Valenciana


Sumari del DOGV 3025, del 01-07-1997 (1997/8722)

ORDRE de 23 de juny de 1997, de la Conselleria d'Economia, Hisenda i Administració Pública, per la qual s'aproven les bases reguladores del Pla de Racionalització de les Cooperatives amb Secció de Crèdit per a 1997.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3025

Data del DOGV
:   01-07-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8722


Data del document
:   23-06-1997

Organisme emissor
:   Conselleria d'Economia, Hisenda i Administració Pública

Tipus de document
:   Ordre

ORDRE de 23 de juny de 1997, de la Conselleria d'Economia, Hisenda i Administració Pública, per la qual s'aproven les bases reguladores del Pla de Racionalització de les Cooperatives amb Secció de Crèdit per a 1997. [97/X8722]  
El Govern Valencià està executant al llarg dels últims anys un pla d'actuació excepcional que tracta d'afrontar la racionalització de les cooperatives amb secció de crèdit, mitjançant el foment de la integració en unitats més sòlides i rendibles, i la desaparició d'aquelles entitats la presència en el mercat de les quals oferesca un escàs valor afegit per als socis de les cooperatives i en canvi supose un seriós risc per als dipositants per la seua inviabilitat econòmica.  
Així mateix, es tracta de possibilitar la disminució de la fallida econòmica als dipositants d'aquelles entitats la situació econòmica de les quals no permet la restitució íntegra dels seus dipòsits. I, finalment, es pretén que la situació patrimonial que pateixen algunes d'aquestes entitats no comporte una desconfiança generalitzada en la solidesa del sector.  
En aquesta tercera edició del Pla de Racionalització s'ofereix una nova oportunitat a aquelles entitats que, en no reunir els requisits i les condicions establerts en el Pla, no van poder acollir-se a les ajudes habilitades en els anys anteriors.  
Per tot això, i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià  
ORDENE  
Capítol I  
Pla de Racionalització de les Cooperatives   
amb Secció de Crèdit  
Article 1. Aprovació del pla  
S'aprova aquest Pla de Racionalització de les Cooperatives amb Secció de Crèdit per a 1997, que inclou les condicions i els requisits per a l'accés a les ajudes públiques que s'hi recullen, i la forma d'acreditar aquests requisits.  
Article 2. Àmbit  
Sense perjudici del que disposa la disposició addicional d'aquesta ordre, podran acollir-se a aquest Pla de Racionalització les cooperatives amb secció de crèdit que, estant inscrites en el Registre Especial que hi ha a l'Institut Valencià de Finances a l'inici d'aquest exercici, patesquen un deteriorament notori i irrecuperable de la seua solvència.  
Article 3. Objectius  
Aquest pla d'actuació excepcional pretén afrontar la racionalització de les cooperatives amb secció de crèdit en crisi, i pal·liar la fallida econòmica soferta pels dipositants que han confiat el seus estalvis a aquesta secció.  
Article 4. Exigència de responsabilitat  
Quan hi haja indicis suficients que en el deteriorament de la situació econòmica de la cooperativa haja influït notablement, per acció o omissió, l'actuació negligent, dolosa o culpable del seu Consell Rector, d'algun dels seus membres, o de personal directiu, la concessió de les ajudes previstes en aquesta ordre estarà condicionada al fet que s'exercesquen les accions necessàries d'exigència de responsabilitat i, si escau, reparació o indemnització contra les persones presumptament responsables. El requisit d'exigència de responsabilitat, reparació o indemnització podrà considerar-se complit quan s'haja incoat un procediment penal pels mateixos fets.  
Article 5. Beneficiaris  
Podran ser beneficiaris de les ajudes previstes en aquesta ordre:  
a) Els intermediaris financers que assumesquen els actius i passius de les seccions de crèdit de cooperatives que es troben en la situació descrita en l'article 2 d'aquesta ordre.   
Les ajudes tindran per objecte la compensació a l'intermediari financer cessionari de l'assumpció del dèficit resultant de la diferència entre el valor dels actius i els passius cedits.  
b) Quan una cooperativa es trobe en la situació prevista en l'article 16 d'aquesta ordre, els intermediaris financers o, si no n'hi ha, les corporacions locals que adquiresquen la condició de creditors, per cessió de crèdits dels dipositants originals de la secció de crèdit de la cooperativa.  
Les ajudes tindran per objecte la compensació de la diferència entre l'import pel qual s'hagen adquirit els crèdits i el seu valor de restitució, calculat d'acord amb la situació patrimonial de la cooperativa manifestada en el procés concursal.  
Article 6. Criteris d'actuació  
Els criteris d'actuació seran els següents:  
a) La cessió d'actius i passius de la secció de crèdit a un intermediari financer, no suposarà l'assumpció per aquest de possibles passius contingents.  
b) Les cooperatives amb secció de crèdit s'hauran de dissoldre, llevat que es justifique davant l'Institut Valencià de Finances la necessitat i la idoneïtat de la seua permanència per al millor servei al seus socis.  
c) Per raons d'índole social o comercial, l'intermediari financer cessionari podrà assumir, totalment o parcialment, l'import de la quitança corresponent als dipositants, a què fa referència l'apartat 4 de l'article 8 d'aquesta ordre.  
d) Per a la determinació de la quantitat que en concepte de quitança han d'assumir els dipositants, s'aplicarà un mateix percentatge de reducció al volum dels dipòsits mantinguts per cadascun d'ells. A l'efecte de determinar el volum d'aquests dipòsits, l'Institut Valencià de Finances comprovarà l'existència de documentació suficientment acreditativa d'aquests.  
e) L'Institut Valencià de Finances sol·licitarà els informes que considere necessaris a aquelles conselleries a les quals la normativa vigent atribuesca competències en la matèria.  
Article 7. Requisits previs per a la concessió de les ajudes  
Sense perjudici del que estableixen els articles 4 i 16 d'aquesta ordre, seran requisits previs els fets següents:  
a) Que les entitats cedent i cessionària sol·liciten acollir-se a les ajudes previstes en aquesta ordre.  
b) Assumpció pels titulars dels dipòsits d'almenys la meitat del dèficit patrimonial ajustat de la secció de crèdit, mitjançant la subscripció d'un acord de liquidació reflectit en document públic, en el qual s'assenyale, almenys:  
- Nom i cognoms del dipositant.  
- Número d'identificació fiscal.  
- Saldo de cadascun dels comptes.  
- Import que s'accepta en concepte de quitança.  
- Cessió expressa de la totalitat dels drets que per import de la quitança poguessen mantenir com a creditors a favor de la Generalitat Valenciana. Aquesta cessió s'entendrà sense menyscapte de les quantitats que eventualment percebien com a conseqüència de les accions de responsabilitat o reparació de danys contra els membres del Consell Rector o el personal directiu, que en tot cas, correspondran als demandants.  
- Renúncia a qualsevol reclamació a la Generalitat Valenciana.  
c) L'adopció per l'Assemblea General de l'acord d'aprovació del projecte d'escissió de la seua secció de crèdit, fixat en un conveni previ amb l'intermediari financer cessionari, mitjançant la cessió dels actius i passius, d'acord amb el que preveuen els articles 65 i 65 bis de la Llei 11/1985, de 25 d'octubre, de la Generalitat Valenciana, de Cooperatives de la Comunitat Valenciana, modificada per la Llei 3/1995, de 2 de març. Així mateix, l'Assemblea General adoptarà l'acord de sol·licitar la baixa de la cooperativa en el Registre Especial de Cooperatives amb Secció de Crèdit i, si escau, l'acord de dissolució de la cooperativa.  
Article 8. Import que cal subvencionar  
1. A efecte del que preveu aquesta ordre, la determinació del dèficit patrimonial ajustat de la secció de crèdit serà efectuada per l'Institut Valencià de Finances.  
2. Amb caràcter previ, els saldos mantinguts per qualsevol titular en els comptes de dipòsit, seran compensats amb les posicions deutores vençudes que mantinga en la cooperativa, tant en qualitat d'acreditat com d'avalista.  
3. Les possibles indemnitzacions pactades amb membres del Consell Rector o personal directiu de l'entitat no es consideraran a l'efecte de la determinació del dèficit objecte de la subvenció.  
4. Una vegada deduït del dèficit les possibles indemnitzacions, els titulars dels dipòsits assumiran, com a mínim, el 50 per cent del dèficit patrimonial ajustat de la secció de crèdit, per mitjà de la quitança proporcional en els seus dipòsits.  
5. La part restant del dèficit patrimonial de la secció de crèdit serà coberta per la Generalitat, per mitjà de la concessió d'una subvenció a l'intermediari financer cessionari.  
6. En el supòsit que entre els actius de la secció de crèdit es troben crèdits a altres seccions de la cooperativa, el patrimoni conjunt de la qual siga negatiu, per a la valoració se seguirà el procediment següent:  
a) Es determinarà el dèficit patrimonial comptable de les seccions prestatàries.  
b) Es realitzarà valoració dels seus béns immobles, i es calcularan les potencials plusvàlues que s'obtindrien en el cas de procedir a l'alienació, les quals es deduiran del dèficit patrimonial comptable, obtenint-se el dèficit ajustat.  
c) Fins a la xifra de dèficit ajustat de les seccions prestatàries es condonarà el crèdit a aquestes, que haurà de ser aprovada en Assemblea General de socis i l'intermediari financer cessionari haurà de conèixer expressament aquesta circumstància en l'escriptura de cessió d'actius i passius. Per la resta del crèdit, l'intermediari financer cessionari podrà exigir garantia hipotecària dels béns d'actiu fix de la cooperativa, o garantia personal dels socis de les seccions prestatàries.  
7. A l'aportació de la Generalitat Valenciana es deduiran tots aquells recursos que, si escau, puguen aportar altres institucions públiques per a la mateixa finalitat.  
8. En el supòsit que el patrimoni conjunt de la resta de seccions de la cooperativa, incloses les potencials plusvàlues deduïdes de la manera descrita en la lletra b) de l'apartat 6 anterior, resulte positiu, el seu import es deduirà del dèficit patrimonial de la secció de crèdit, i s'obtindrà el dèficit ajustat que s'assumirà d'acord amb el que s'estableix en els apartats 4 i 5 d'aquest article.  
Article 9. Documentació  
1. Sense perjudici del que disposen els articles 11 i 16 d'aquesta ordre, per a l'obtenció de les ajudes públiques s'haurà de presentar la documentació següent:  
a) Sol·licitud de l'ajuda pública, subscrita per les entitats cedent i cessionària.  
b) El document públic referit en la lletra b) de l'article 7 d'aquesta ordre.  
c) La certificació de l'acord de l'Assemblea General d'aprovació del projecte d'escissió de la secció de crèdit, i l'escriptura pública de cessió d'actius i passius.  
d) Llistat de les inversions creditícies, que reflectesca les posicions dels deutors.  
e) Les certificacions dels acords de l'Assemblea General relatius a la sol·licitud de baixa de la cooperativa en el Registre Especial de Cooperatives amb Secció de Crèdit i, si escau, a la dissolució de la cooperativa.  
2. En el supòsit que en la cooperativa s'haguessen produït les actuacions previstes en l'article 4 d'aquesta ordre:  
a) Certificació de l'acord dels socis, o dels dipositants, d'adopció de les accions d'exigència de responsabilitat i, si escau, reparació o indemnització.  
b) Còpia de la demanda presentada davant l'òrgan judicial competent.  
Capítol II  
Disposicions generals  
Article 10. Dotació pressupostària  
La dotació pressupostària per al finançament d'aquest Pla de Racionalització de les Cooperatives amb Secció de Crèdit en l'exercici 1997 suma dos-cents setanta-cinc milions de pessetes, a càrrec del programa 724.10, "Pla de Suport Empresarial", i a la línia pressupostària 7,03, del pressupost de la Generalitat Valenciana per a 1997.  
Aquesta quantitat podrà ser ampliada per mitjà de les modificacions pressupostàries que resulten aprovades d'acord amb la legalitat vigent, a les quals es donarà la publicitat requerida.  
Article 11. Documentació complementària  
1. Les sol·licituds de les ajudes previstes en aquesta ordre hauran de dur adjunta la documentació indicada en els articles 9 o 16.3, segons pertoque.  
2. El receptor de la subvenció haurà d'acreditar que es troba al corrent de les seues obligacions tributàries i amb la Seguretat Social, d'acord amb la normativa vigent. Igualment, haurà d'estar al dia amb les obligacions administratives que, si escau, es tinguen amb la Generalitat Valenciana.  
3. Així mateix, es facilitarà la documentació referent a la sol·licitud i, si escau, a l'obtenció de subvencions o ajudes procedents de qualsevol administració o ens públic.  
4. A més de la documentació assenyalada en els apartats anteriors, l'Institut Valencià de Finances queda facultat per a sol·licitar, en cada cas, la documentació complementària que estime convenient.  
Article 12. Presentació de sol·licituds  
La sol·licitud, juntament amb la documentació requerida, es dirigirà a l'Institut Valencià de Finances, plaça de Nàpols i Sicília, número 6, 46851 València, sense perjudici del que disposa la Llei de Règim Jurídic de les Administracions Públiques i del Procediment Administratiu Comú, quant al lloc de presentació.  
Article 13. Termini  
El termini de presentació de sol·licituds de concessió de les ajudes regulades per aquesta ordre acabarà el 30 de setembre de 1997.  
Article 14. Tramitació  
La tramitació de les ajudes previstes en aquesta ordre serà realitzada per l'Institut Valencià de Finances, el director general del qual emetrà les corresponents propostes de resolució de concessió i de pagament de la subvenció.  
Article 15. Resolució  
1. El conseller d'Economia, Hisenda i Administració Pública dictarà les resolucions sobre les sol·licituds de subvenció rebudes, sense perjudici del que estableix l'apartat 4 de l'article 46 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana.  
2. Totes les sol·licituds s'atendran per ordre d'entrada de la documentació exigible, una vegada quede aquesta completa.  
3. El termini màxim per a dictar resolucions serà fins el 17 de novembre de 1997. Si en aquest termini no es dicta cap resolució, s'entendrà que la sol·licitud ha estat desestimada, sense perjudici de l'obligació de l'administració de resoldre expressament totes les peticions que se li formulen.  
Article 16. Situacions concursals  
1. El desenvolupament d'un procediment concursal en una cooperativa amb secció de crèdit no impedirà l'aplicació d'aquesta ordre, en el marc de la legislació vigent.  
2. Quan una cooperativa es trobe en una situació concursal, es podrà plantejar qualsevol fórmula d'actuació que, llevat de casos de força major, permeta la restitució del mateix percentatge de dipòsits a tots els dipositants, sempre que l'import que ha de subvencionar l'administració no excedesca del calculat d'acord amb el que estableix l'article 8 d'aquesta ordre.  
3. En aquestes situacions, la documentació requerida en l'apartat 1 de l'article 9 d'aquesta ordre serà substituïda per la següent:  
a) Sol·licitud de l'ajuda pública per part dels beneficiaris previstos en la lletra b) de l'article 5 d'aquesta ordre.  
b) El document públic referit de la lletra b) de l'article 7 d'aquesta ordre.  
c) Llista definitiva de creditors o relació de crèdits reconeguts, segons pertoque.  
Article 17. Revocació de la subvenció  
La subvenció concedida podrà ser revocada, i exigit el seu reintegrament, en el supòsit que l'administració comprovés que l'intermediari financer o la corporació local, si escau, hagués destinat la subvenció rebuda a una finalitat distinta d'aquella per a la qual fou concedida, o no hagués declarat qualsevol altre subvenció pública obtinguda o simplement concedida per a la mateixa finalitat.  
DISPOSICIÓ ADDICIONAL ÚNICA  
1. Llevat que s'habiliten ajudes públiques específiques per a aquest cas, també es podran acollir a les ajudes regulades en aquesta ordre, les cooperatives de crèdit en situació concursal que figuren inscrites en el Registre de Cooperatives de la Comunitat Valenciana, que hi ha a l'Institut Valencià de Finances, i no es troben adherides al Fons de Garantia de Dipòsits en Cooperatives de Crèdit.  
2. A més de la cessió d'actius i passius a un altre intermediari financer, es podrà instrumentar qualsevol fórmula d'actuació per la qual la subvenció permeta la restitució del mateix percentatge dels dipòsits als creditors que figuren en la relació de crèdits reconeguts, una vegada deduïda la posició deutora, si escau, sempre que l'import total que ha de subvencionar l'administració a aquests beneficiaris no excedesca del calculat d'acord amb el que estableix l'article 8 d'aquesta ordre.  
3. Sense perjudici de la documentació que requeresca la fórmula que s'instrumente i dels acords que, si escau, han de prendre els òrgans competents i amb les majories requerides dins del procés concursal, per a l'obtenció de les ajudes s'haurà de presentar la documentació següent:  
a) Sol·licitud de l'ajuda pública pel beneficiari. En particular, en situacions de fallida la sol·licitud presentada pel comissari o pels síndics d'aquesta podrà iniciar l'expedient administratiu.  
b) Document que acredite estar inclòs en la relació de crèdits reconeguts.  
c) Si escau, document públic en el qual els perceptors de la subvenció reflectesquen l'import de la quitança i efectuen la cessió de la totalitat dels drets que per import de la quitança poguessen mantenir com a creditors, a favor de la Generalitat Valenciana, davant la qual renunciaran a qualsevol reclamació.  
d) La documentació esmentada en l'apartat 2 de l'article 9 i en els apartats 2, 3 i 4 de l'article 11 d'aquesta ordre.  
DISPOSICIONS FINALS  
Primera  
Excepcionalment, i atenent raons de notori interès social, econòmic o de força major, es podran ampliar els terminis que s'assenyalen en els articles 13 i 15, apartat 3, d'aquesta ordre.  
Segona  
La concessió i la quantia de les ajudes regulades en aquesta ordre estarà condicionada, a més del compliment del requisits que en cada cas s'indiquen, a l'existència de crèdit pressupostari habilitat amb aquesta finalitat pels pressupostos de la Generalitat Valenciana  
En cap cas s'imputaran les sol·licituds desestimades per aquesta causa a exercicis econòmics posteriors, llevat autorització expressa del Consell de la Generalitat Valenciana.  
Tercera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 23 de juny de 1997  
El conseller d'Economia, Hisenda i Administració Pública,  
JOSÉ LUIS OLIVAS MARTÍNEZ